Tti chi bisia ka beo raka idilhaha,
laꞌania nuha ka benne Israel‑ni ruinke laní Jerusalén‑ni tti rexxa leke la sá bocharike yotuha nna boteke benneha len Tata Do Yebáha.
Jesús‑ni nna rekie roꞌo yotuha ata daa kweredori ge Salomón‑ni.
Ka benne Israel‑ni bitupake abiꞌiba kweꞌebie nna ráke bie:
―¿Nukalila kixxiꞌalu nuxa ankalu?
Ganna lu ankalu Cristu,
tsa ttela utixxiꞌen riꞌitu kini aka xen letu.
Jesús‑ni nna bekabie geke,
ree:
―Ki chiba utixxiꞌania le nna abígaba ria lele.
Ka milagru rute Tata kiaha ki runia,
ka nuha rigixxiꞌakana nuxa ankaa.
Ttaka lebiꞌi nna labí ria lele,
kumu de labí ankale neru kia.
Ka benne ankake neru kiaha,
gwa riyienbakanie tsiꞌa tti rinnea.
Neti nna gwankabiabati ke,
lake nna gwa retenalhabake neti.
Neti runia kini raka benke ttu dia lii nna ttu tsaba labí tseꞌe looke.
Anágaba nna lanú nu aka geni eguana ke lo náya.
Tata kiaha betebie ke lasi náya.
Benneha xxenirula ra lebie tti attu benne,
laxkala lanú dhaana eguana ka benne ankake neru kiaha lo ná Tata kiaha.
Neti lhe Tata kiaha lhe,
ttúba benne anka riꞌitu.
Nianna tti bododaxxu ka nu Israel‑ni íyya nna ruinkana odoseꞌekane.
Jesús‑ni nna ree kana:
―Ixeba ka milagru chi benia arlole,
delába ka milagru bete Tata kiaha kini unia.
¿Nú ge ka milagru beniaha ruinle usiale neti íyya?
Lakana nna bekabikana,
rákana:
―Laa ruingatu usiatu lu íyya de ruinlu ka milagru.
Ruintu usiatu lu íyya kumu Tata Do Yebáha nuná rorexxa gaalu tti ralu aná.
Kumu lu ki benneba ankalu nna ruinlu deki ankalu Diosi.
Jesús‑ni nna bekabie ree kana:
―Riꞌi gwa yúbariꞌi deki labí aka kuꞌu niꞌariꞌi nu ra lo ka yetsi ge Tata Do Yebáha.
¿Laaba lo ka yetsi denle‑na ra Tata Do Yebáha:
“Lebiꞌi diosiba ankale”?
Ki ganna diosi utixxa Tata Do Yebáha lá ka benne begwebie ke ka tisa geeha,
¿beakala netila ulesie nna udhelhe yiesi lo yu‑ni,
beakala rálale neti deki rorexxa gaaya Tata Do Yebáha de ria,
“Neti ankaa Xiꞌinie”?
Ganna neti abíba runia nu ruin Tata kiaha,
bittugaba tsia lele kia,
ttaka ganna gwa ruinbaa nu runie,
meskila a ria lele kia,
gwaltsia lele ge nu rilenle runia,
kini tsala unale deki Tata kiaha ttúba benne anke len neti nna neti nna ttúba benne ankaa lenie.
Nianna tti redeonkana ododaxxukane attu libe,
ttaka lee nna ulábe lo nákani.
Nianna tti dedheyye daka attu ladu roꞌo yoo Jordán‑ni,
daka ata begadi Juan‑ni ka benne inda ttuha nna niha‑ba ugwekie.
Ixe ka benne risinke ata dueha nna ráke:
―Gwalí galá Juan‑ni labí bixa ttu milagru ben benneha,
ttaka iyába nu utixxiꞌanie riꞌi ge nubiyú du nii,
gwalíba nu ra benneha.
Nianna ixeba ka benne ugía leke ge Jesús‑ni tti rekie daka roꞌo yoo Jordán‑ni.